b"\n_START_ARTICLE_\nEddie Izzard\n_START_SECTION_\nOppvekst\n_START_PARAGRAPH_\nEddie Izzard ble f\xc3\xb8dt i Aden i Jemen av britiske foreldre, hans far Harold John Izzard jobbet for British Petroleum og hans mor Dorothy jobbet som sykepleier. I 1963 flyttet familien til Bangor i Nord-Irland da hans far ble forflyttet. I 1967, da urolighetene i Nord-Irland begynte \xc3\xa5 tilta, flyttet de videre til Skewen i Wales, og senere til Bexhill-on-Sea i England i 1969. \xc3\x85ret f\xc3\xb8r hadde hans mor d\xc3\xb8dd av kreft.\n_START_SECTION_\nStand-up\n_START_PARAGRAPH_\nIzzard ble sendt p\xc3\xa5 kostskole i England, der han etterhvert ble interessert i skuespill og opptr\xc3\xa5dte i noen stykker p\xc3\xa5 skolen. P\xc3\xa5 college begynte han \xc3\xa5 drive litt stand-up, og etter \xc3\xa5 ha blitt sparket ut begynte han \xc3\xa5 opptre p\xc3\xa5 gaten. Han brukte 80-tallet til \xc3\xa5 jobbe som gateartist i USA og Europa, f\xc3\xb8r han flyttet seg innend\xc3\xb8rs med sitt f\xc3\xb8rste show p\xc3\xa5 The Comedy Store i London i 1987. Frem til midten av 90-tallet jobbet han med \xc3\xa5 finne sin egen stil, og opparbeidet seg etterhvert ogs\xc3\xa5 et publikum og anerkjennelse fra sine komi-kolleger._NEWLINE_I 1993 ble Izzard bel\xc3\xb8nnet med en British Comedy Awards for Live at the Ambassadors, noe han gjentok i 1996 for showet Definite Article. Etter \xc3\xa5 ha turnert med Definite Article i Storbritannia, tok han det videre til st\xc3\xb8rre byer i Europa og USA og hadde en suksessfull runde med show i New York City. Men hans USA-gjennombrudd kom ikke f\xc3\xb8r i 1999 da HBO sendte showet Dress to Kill. Showet vant to Emmy-priser i 2000.\n_START_SECTION_\nStil\n_START_PARAGRAPH_\nIzzard sier at han aldri skriver noe av materialet ned, men lar innholdet styres av hvordan showene utarter. Dette f\xc3\xb8rer til en del pauser der han m\xc3\xa5 tenke seg om hvilke biter han skal bruke der og da. Disse pausene fylles med \xc2\xabUmmmm\xc2\xbb, \xc2\xabSo yeah...\xc2\xbb og andre intetsigende fraser som etterhvert har blitt et varemerke. Temaskifte skjer enten ved sammenhengende temaer, eller temaer som ikke har noe med hverandre \xc3\xa5 gj\xc3\xb8re i det hele tatt. Er det noe som ikke sl\xc3\xa5r an, later han som han skriver det ned i h\xc3\xa5ndflaten sin._NEWLINE_Temaer som ofte g\xc3\xa5r igjen, er eldre historie og bibelhistorie. Izzard gj\xc3\xb8r ofte relativt avanserte referanser til for eksempel Paulus og Ivan Pavlov eller til Shakespeare, men han har ogs\xc3\xa5 en stor fascinasjon for film, og har flere referanser til filmer som Den store flukten, Den ville biljakten og utallige til Star Wars og James Bond._NEWLINE_Han har ogs\xc3\xa5 et fast persongalleri som g\xc3\xa5r igjen i forestillingene hans. Izzard anser seg selv som d\xc3\xa5rlig til \xc3\xa5 imitere: \xc2\xabI intend to tell people who I'm going to do, to help, and explain that it might not sound like them\xc2\xbb. Det er likevel to etterlikninger som g\xc3\xa5r igjen Hans James Mason-etterligning f\xc3\xa5r gjerne rollen som Gud, mens Sean Connery dukker opp som alt fra Noa til Henry VII. Hans skotske klarinettl\xc3\xa6rerinne fra barneskolen, Mrs. Badcrumble dukker ogs\xc3\xa5 gjerne opp.\n_START_SECTION_\nTeater\n_START_PARAGRAPH_\nI 1994 debuterte Izzard med sin f\xc3\xb8rste dramatiske rolle p\xc3\xa5 West End i London, i David Mamets \xc2\xabThe Cryptogram\xc2\xbb. Suksessen med dette stykket f\xc3\xb8rte til hovedrollen i David Beairds sorte komedie \xc2\xab900 Oneonta\xc2\xbb. I 1995 spilte han Edvard II i Christopher Marloews stykke med samme navn._NEWLINE_I 1999 spilte Izzard komikeren Lenny Bruce i en ny versjon av Julian Barrys \xc2\xabLenny\xc2\xbb fra 1971. I 2001 erstattet han Clive Owen i Peter Nichols stykke \xc2\xabA Day in the Death of Joe Egg\xc2\xbb. Stykket flyttet til Broadway i 2001, med Izzard og Victoria Hammilton fortsatt i hovedrollene. Stykket ble bel\xc3\xb8nnet med fire Tony-nominasjoner, inkludert beste nyoppflring av et stykke, beste kvinnelige- og beste mannlige hovedrolle og beste regi.\n_START_SECTION_\nFilm\n_START_PARAGRAPH_\nEddie Izzard har i de senere \xc3\xa5rene satset p\xc3\xa5 en filmkarriere fremfor \xc3\xa5 gj\xc3\xb8re stand-up. Rollene hans har vokst fra mer obsk\xc3\xb8ne biroller i Helter i kjole og hvitt og Mystery Men, til st\xc3\xb8rre roller i Hollywoods hemmelighet, Valkyrie og My Super Ex-Girlfriend.\n_START_SECTION_\nTV\n_START_PARAGRAPH_\nI 2007 hadde TV-kanalen F/X premiere p\xc3\xa5 en dramaserie med Eddie Izzard og Minnie Driver kalt The Riches. Driver og Izzard spiller et par irske svindlere som har v\xc3\xa6rt en del av en gruppe som har svindlet seg gjennom USA. Da de finner en annen familie drept i en bilulykke, tar de og barna deres, deres identiteter og begynner et nytt liv som lovlydige borgere i Baton Rouge i Louisiana._NEWLINE_Izzard spilte hovedrollen i miniserien Treasure Island p\xc3\xa5 TV-kanalen SyFy i 2012.\n_START_SECTION_\nPolitisk engasjement\n_START_PARAGRAPH_\nIzzard har lenge jobbet for st\xc3\xb8rre integrering av Storbritannia i EU, gjennom organisasjonen BEE. Som en markedsf\xc3\xb8ring av dette, var Izzard en av de f\xc3\xb8rste til \xc3\xa5 betale med Euro i London. Dette engasjementet har f\xc3\xb8rt til at Izzard har opptr\xc3\xa5dt med hele show flere ganger p\xc3\xa5 fransk, og noen ganger p\xc3\xa5 tysk. Han krydrer ogs\xc3\xa5 sine vanlige forestillinger med referanser til Storbritannia som utenfor EU, samt sekvenser der han ikke bruker engelsk. I juli 2005 ble han utnevnt til \xc3\xa6resdoktor ved East Anglia-universitetet i Norwich for sitt pro-Europeiske arbeide._NEWLINE_Izzard var ogs\xc3\xa5 aktivt med p\xc3\xa5 under Live 8, og bl.a. spilte han piano under Midge Ures fremf\xc3\xb8ring av sangen \xc2\xabVienna\xc2\xbb under konserten i som ble avholdt i Edinburgh._NEWLINE_Etter tsunamien i Asia desember 2004 var Izzard med p\xc3\xa5 \xc3\xa5 arrangere Comic Aid til inntekt for Disasters Emergency Committee for the Asian Tsunami appeal. Showet ble senere utgitt p\xc3\xa5 DVD._NEWLINE_Amnesty International har ogs\xc3\xa5 Izzard som profilert medlem, og han ledet We Know Where You Live i 2001.\n_START_SECTION_\nTransvestisme\n_START_PARAGRAPH_\nIzzard har v\xc3\xa6rt \xc3\xa5pen om sin transvestisme i mange \xc3\xa5r, og snakket om den blant annet under Edinburgh-festivalen i 1992. Et sitat som tilegnes ham er \xc2\xabkvinner g\xc3\xa5r kledd som de vil, og det gj\xc3\xb8r ogs\xc3\xa5 jeg\xc2\xbb. I et intervju med Vanity Fair forteller han om sin oppvekst som transvestitt og hvordan det har preget ham."